

Előterjesztés Zalakaros Város Önkormányzata Képviselőtestülete 2023. június 29-én tartandó ülésére

[bookmark: _Hlk138150930]Tárgy: Az építési telekhez jutás helyi támogatásáról szóló önkormányzati rendelet megalkotása
Előterjesztést készítette: Csetneki Ügyvédi Iroda/Torma László aljegyző

Tisztelt Képviselőtestület! 

A Képviselőtestület 71/2023. (IV.27.) számú határozatában döntött arról, hosszútávú kötelezettségvállalásért cserébe jelenleg önkormányzati tulajdonú építési telekhez kívánja juttatni a zalakarosi felnőtt- és gyermek (vegyes) háziorvosi körzet háziorvosát, a részletek kidolgozására pedig felkérte a Csetneki Ügyvédi Irodát és a Zalakarosi Közös Önkormányzati Hivatalt.
Az ügyvédi iroda jelezte, hogy a határozatban foglaltak teljesítéséhez a rendeleti alapot meg kell teremteni. Az Ügyvédi Iroda elkészítette a rendelettervezetet, melyet az előterjesztés elfogadásra javasol a Képviselőtestület számára.

Rendeleti javaslat:

[bookmark: _Hlk138151078]Zalakaros Város Önkormányzata Képviselőtestülete megalkotja a …../2023 (……) önkormányzati rendeletét Az építési telekhez jutás helyi támogatásáról.

Zalakaros, 2023. június 20.		                    
                                                                                                        Novák Ferenc
					           polgármester


Zalakaros Város Önkormányzata Képviselőtestülete
…../2023.(…...) önkormányzati rendelete
Az építési telekhez jutás helyi támogatásáról

Zalakaros Város Önkormányzata Képviselőtestülete az Alaptörvény 32. cikk (2) bekezdésében meghatározott eredeti jogalkotói hatáskörében, az Alaptörvény 32. cikk (1) bekezdés a) pontjában meghatározott feladatkörében eljárva a következőket rendeli el:

A rendelet célja és hatálya

1.§

Az e rendeletben meghatározott feltételek mellett Zalakaros Város Önkormányzata (a továbbiakban: Önkormányzat) anyagilag támogatja a vele szerződéses jogviszonyban álló, önkormányzati közfeladatot ellátó személyeket a közfeladatok folyamatos ellátásának biztosítása céljából.

A támogatás formája és igénylése

2.§

[bookmark: _Hlk138166611]A helyi támogatás a jelen rendeletbe foglalt kritériumok vállalása és megtartása esetén lakóingatlan építésére alkalmas telek kedvezményes biztosításával történhet egyedi kérelem benyújtását és elbírálását követően.


Lakóingatlan építésére alkalmas telek biztosításának feltételei

[bookmark: _Hlk138154360]3. §

(1) A lakóingatlan építésére alkalmas önkormányzati tulajdonú telek azon magánszemélyek részére értékesíthető, akik az Önkormányzattal szerződéses jogviszonyban állnak, önkormányzati közfeladatot látnak el és vállalják az alábbi feltételek együttes teljesítését:
a) 10 évig az Önkormányzat meghatározott kötelező közfeladatának ellátását biztosítják;
b) a megszerzett lakótelket a megszerzés időpontját követő 4 éven belül lakóingatlannal beépítik -, amelynek bekerülési értéke meghaladja a 10 millió Ft-ot - és az ezt igazoló használatbavételi engedélyt bemutatják;
c) a lakóingatlanon a használatbavételi engedély kiadását követő 8 napon belül állandó lakcímet létesítenek;
d) vállalják az ingatlanra vonatkozóan elidegenítési és terhelési tilalom bejegyzését.
(2) A kedvezményesen biztosított telek vételi ára: 100,-Ft.
(3) Amennyiben az (1) bekezdés b)-d) pontjaiban meghatározott feltételek közül valamelyik nem teljesül, úgy a telek forgalmi értékét kell megfizetni a juttatás évében meghatározott forgalmi érték alapulvételével, az eltelt idő alapján a jegybanki alapkamat + 5 %-os mértékű éves kamattal növelt összegben. 
(4) Amennyiben az (1) bekezdés a) pontjában meghatározottakkal ellentétben 10 évnél korábban szűnik meg a támogatott közfeladat ellátása, úgy időarányosan köteles megtéríteni a kötelezettségvállalásának értékét.
(5) Felek a tulajdonátruházási szerződésben jelölik meg az 1 évi kötelezettségvállalás értékét. 
(6) A telek piaci forgalmi értékét a képviselő-testület a birtokbaadáskor határozza meg.
(7) A kedvezményesen biztosított lakótelek birtokbaadásával egyidejűleg a támogatott lakótelkenként 500.000, -Ft-ot a 3.§ (1) bekezdés b) pontjában foglaltak teljesítése érdekében biztosítékként köteles megfizetni az Önkormányzat részére, amelyet az Önkormányzat a lakóépület alapjának igazolt elkészültét követően visszafizet a befizető részére.

Záró rendelkezések

4. §

Ez a rendelet 2023. július 1. napon lép hatályba.



Előzetes hatásvizsgálat

Az építési telekhez jutás helyi támogatásáról szóló  önkormányzati rendelet megalkotásához

A jogalkotásról szóló 2010. évi CXXX. törvény 17.§ (1) bekezdése alapján az előzetes hatásvizsgálattal a jogszabály előkészítője felméri a jogszabály változás előzetes következményeit.

A Tv. 17. § (2) bekezdése alapján az előzetes hatásvizsgálat keretében az alábbi tényezők vizsgálata szükséges: 

Társadalmi-gazdasági hatása: 
A rendelettervezet eszköz arra, hogy a településhez kötődő szakembereknek a hosszútávú kötelezettségvállalásukért cserébe az önkormányzat jelképes áron biztosítson építési telket, elősegítve azt, hogy ezen szakemberek tevékenységükkel hosszú távon szolgálják az önkormányzat érdekeit.  

Környezeti, egészségi körülmények: 
A rendeletben foglaltak végrehajtásának közvetlen egészségügyi, környezetre gyakorolt hatása nem jelentkezik.

Adminisztratív terheket befolyásoló hatása: 
A rendelet módosítása az adminisztratív terhek tekintetében nem jelent változást.

Egyéb hatása: Nincs.

A rendelet megalkotásának szükségessége: 
Képviselőtestületi döntés alapján került a tervezet megalkotásra.

A rendelet megalkotása elmaradása esetén várható következmények: 
A rendeletalkotás elmaradása esetén a képviselőtestületi döntés nem hajtható végre.

A rendelet alkalmazásához szükséges feltételek:
A rendelet a meglévő szervezeti, személyi, tárgyi és pénzügyi feltételekkel alkalmazható, további feltételek biztosítását nem igényli, a szükséges feltételek rendelkezésre állnak.


Zalakaros, 2023. június 20.
							      	Horváth Attila					jegyző


Indokolás Az építési telekhez jutás helyi támogatásáról szóló  önkormányzati rendelet megalkotásához



Általános indokolás

A Képviselőtestület 71/2023. (IV.27.) számú határozatában döntött arról, hosszútávú kötelezettségvállalásért cserébe jelenleg önkormányzati tulajdonú építési telekhez kívánja juttatni a zalakarosi felnőtt- és gyermek (vegyes) háziorvosi körzet háziorvosát, a részletek kidolgozására pedig felkérte a Csetneki Ügyvédi Irodát és a Zalakarosi Közös Önkormányzati Hivatalt.
Az ügyvédi iroda állásfoglalásában jelezte, hogy a határozatban foglaltak teljesítéséhez a rendeleti alapot meg kell teremteni.


Részletes indokolás


1.§-hoz


A rendelet célját és hatályát fogalmazza meg.


2.§-hoz
Rögzíti a támogatás formáját - lakóingatlan építésére alkalmas telek kedvezményes biztosítása- és igénylésének rendjét.
3.§-hoz

A lakóingatlan építésére alkalmas telek biztosításának feltételeit rögzíti.
4. §-hoz

Hatályba léptető rendelkezést tartalmaz.

